Flomofre i Japan vender hjem
TV-bilder viser folk som skuffer gjørme ut av husene sine, mens arbeidere med gravemaskin fjerner trær og andre ting som sperrer veiene. Fire dager med voldsomme nedbørsmengder førte til både oversvømmelser og jordskred på den sørvestlige øya Kyushu. Soldater jobbet søndag for å få fram forsyninger til folk som var innesperret, mens lokale myndigheter satte inn redningshelikoptre for å hente ut eldre mennesker og få dem til sykehus.Så langt er 26 personer bekreftet omkommet i uværet, og redningsmannskaper leter fremdeles etter seks savnede. Meteorologer sier at nedbørsmengden har avtatt, men advarer om fortsatt fare for nye jordskred nord på Kyushu dersom det kommer mer regn.Flesteparten av de 400.000 menneskene som ble evakuert fra sine hjem, fikk mandag lov til å reise hjem igjen. Men 6000 mennesker har fremdeles fått beskjed om å holde seg unna, ifølge nyhetsbyrået AFP.
Flere hundre tusen mennesker måtte i forrige uke evakueres fra flomrammede områder i Japan. Nå vender de tilbake for å starte oppryddingen.